洪咨夔
参政李公以勤谨和缓励后学江宪益以公廉忠信
百一聚一车，百行根一诚。
反身物皆备，动与诚俱行。
勤如毂下转，谨如轼前横。
和缓以将之，辔舞锡鸾鸣。
廉者慾之轸，公者事之衡。
更当主忠信，轴正箱自平。
是理谁独无，旦昼昏其明。
不诚故无物，器窳辙易倾。
公材如大车，致远不计程。
八物攻且良，悉由一诚生。
玉节天西南，三峨轧峥嵘。
志虽屈乎位，身已荣於名。
绍兴博士翁，四十辞簪缨。
庆锺侍御史，勇与雷霆争。
清风激百世，须公亢家声。
挟此八字箴，东归侍延英。